Ar ziņām “Pasaulē, Latvijā, Latgalē” Radio Alise Plus studijā Juris Saukāns. ========================================== 
Meksikā tūkstošiem cilvēku svētdien protestēja pret prezidenta Andresa Manuela Lopesa Obradora ierosinātajām reformām vēlēšanu likumā, ko uzskata par mēģinājumu graut demokrātiju. Meksikas Kongress pagājušajā nedēļā apstiprināja Nacionālā Vēlēšanu institūta reformu. Saskaņā ar protestu organizatoru ziņoto demonstrācijās Mehiko piedalījās vairāk nekā 500 000 cilvēku. Savukārt pilsētas valdība protestētāju skaitu novērtēja uz 90 000 cilvēku. Opozīcijas politiķis Fernando Belaunsarans, kurš palīdzēja organizēt protestus, sacīja, ka demonstrācijas notikušas vairāk nekā 100 pilsētās.
===============================================
Vācijas ārlietu ministrs Boriss Pistoriuss telekanālā ARD izteicās, ka ASV, Polija un Vācija apsver kopīgu militāro mācību rīkošanu Polijas teritorijā, atbildot uz Krievijas radītajiem draudiem NATO austrumu robežai. Militārās mācības valstī, kas robežojas ar Ukrainu, dotu "ļoti nepārprotamu signālu" Krievijas prezidentam Vladimiram Putinam, norādīja Vācijas aizsardzības ministrs. Pistoriuss uzsvēra, ka "valstīm Austrumeiropā kā Polijai, Baltijas valstīm, Slovākijai un citām ir svarīgi redzēt, ka Vācija kā alianses svarīgākā dalībvalsts Eiropā un ASV kā transatlantiskā partnere ievēro savas saistības aizsardzībā".
===============================================
Šogad janvārī no četru Latvijā lielāko banku klientiem izkrāpti līdzekļi 965 377 eiro apmērā, aģentūrai LETA pavēstīja Finanšu nozares asociācijā.

Tostarp 497 632 eiro pretlikumīgi iegūti 246 telefonkrāpšanas gadījumos, bet 387 360 eiro no cilvēkiem iegūti 247 investīciju krāpšanas gadījumos. Vēl 80 385 eiro janvārī izkrāpti 114 cita veida krāpšanas gadījumos. Asociācijā norāda, ka dati attiecas uz gadījumiem, kad klienti paši ir apstiprinājuši maksājumus no saviem kontiem, vēlāk konstatējot, ka ir notikusi krāpšana.
+++++++++++++++++++++++++++++++++++++++++++++++
Nacionālo partizānu bruņotās pretošanās atceres dienā, 2.martā, norisināsies pasākumi vecāko klašu skolēniem gan Balvu Novada muzejā, gan Stompaku nometnes vietā.  Piektdienas, 3.marta, rīts sāksies ar svinīgu ziedu nolikšanu pie pieminekļa Latgales partizānu pulka kritušajiem karavīriem, turpinājumā Balvu Kultūras un atpūtas centrā sadarbībā ar Latvijas Universitāti noritēs zinātniskie lasījumi, ar kuriem uzstāsies Zigmārs Turčinskis, Inese Dreimane, Evita Zaremba-Krīgere, Roberts Ķipurs, Janīna Kursīte un Ingus Barovskis. Dienas otrā pusē Stompaku nometnes teritorijā, Balvu novada Susāju pagastā, notiks piemiņas pasākums un jauno bunkuru iesvētīšana Stompaku nometnes vietā. Par Nacionālo partizānu bruņotās pretošanās atceres dienu ir noteikts 2.marts, jo 1945.gadā 2.martā Viļakas, iepriekš Abrenes, apriņķa Stompaku purva salās notika lielākā kauja Latvijas nacionālo partizānu kara vēsturē. Toreiz ap 350 Latgales mežabrāļu izcīnīja smagu kauju ar uzbrūkošā čekas karaspēka skaitlisko pārspēku, palika nesakauti, un organizēti atkāpjoties, izvairījās no draudošā aplenkuma un papildu zaudējumiem. Nacionālo partizānu bruņotās pretestības atceres diena pērn tika atzīmēta pirmo reizi.
===============================================
Šorīt sniegs un apledojums daudzviet Latgalē un valsts centrālajā daļā apgrūtina braukšanu pa valsts galvenajiem un reģionālajiem autoceļiem, informē VSIA "Latvijas Valsts ceļi ". Sniegotie ceļa posmi tiek tīrīti un kaisīti ar pretslīdes materiāliem. Lai uzlabotu braukšanas apstākļus, ceļu uzturēšanas darbos iesaistītas 52 VAS "Latvijas autoceļu uzturētājs" ziemas dienesta tehnikas vienības.
=============================================
Daugavpilī pirmdienas rītā, iespējams, Otrā pasaules kara granātas dēļ slēgta satiksme 18.novembra ielā. Valsts policijas Latgales reģiona pārvaldes pārstāve Lāsma Kursīte pastāstīja, ka šorīt sētnieks 18.novembra ielā atradis, iespējams, Otrā Pasaules kara rokas granātu. Uz notikuma vietu bija izsaukti sapieri un pilnībā tika slēgta satiksme Daugavpilī, 18.novembra ielā, posmā no Tukuma ielas līdz Valkas ielai.

=============================================== 
Daugavpils pievadķēžu ražotāja AS "Ditton pievadķēžu rūpnīca" akcionāru ārkārtas sapulcē piektdien ievēlēta uzņēmuma padome jaunā sastāvā, teikts uzņēmuma paziņojumā biržai "Nasdaq Riga". Atkārtoti sasauktā akcionāru sapulcē uzņēmuma padomē ievēlēti Genādijs Zavadskis, Aleksandrs Sokolovs, Vadims Kazačonoks, Nataļja Ignatova un Oļegs Isupovs ar pilnvaru termiņu uz pieciem gadiem.  Jaunievēlētās padomes pilnvaru sākums ir 24.februāris. Akcionāri nolēma, ka ka jaunievēlētajai padomei līdz 3.martam jāievēl no sava sastāva padomes priekšsēdētājs un padomes priekšsēdētāja vietnieks.
==============================================
Ziņu apskatu “Pasaulē, Latvijā, Latgalē” veidoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.